Gustav Ucicky
Gustav Ucicky (također navođen i kao Gustav Učicky, 6. jul 1898 - 27. april 1961) bio je austrijski filmski režiser najpoznatiji po nizu uspješnih filmova koje je snimio u Njemačkoj 1930-ih i 1940-ih. 

Njegova majka Maria Učicka bila je kućna pomoćnica, kao i model znamenitom slikaru Gustavu Klimtu, pa je to izvor nikada potvrđenih špekulacija da je on bio Klimtov vanbračni sin. U svakom slučaju, mladi Gustav Ucicky se nakon kraćeg školovanja u Carsko-kraljevskom vojnogeografskom institutu godine 1916. zaposlio u bečkom filmskom studiju Sascha-Film gdje je ispočetka radio kao kamerman, potom kao direktor fotografije, prije nego što je debitirao kao režiser sa filmom Die Pratermizzi 1927. godine.

Propast matičnog studija ga je natjerala da sreću potraži u Njemačkoj, gdje se zaposlio u studiju UFA. Vrlo brzo je stekao popularnost podmorničkim filmom Morgenrot, a nakon dolaska nacista na vlast njihovo povjerenje stekao propagandnim antisovjetskim filmom Flüchtlinge iz 1933. godine. Nakon Anschlussa se vratio u domovinu gdje je postao jedna od ključnih ličnosti novoosnovanog državnog studija Wien-Film. Njegov film Der Postmeister, koji se često navodi kao jedan od neobičnijih za doba Trećeg rajha je nagrađen na venecijanskoj Mostri. Godine 1941. je režirao propagandni film Heimkehr, koji se zbog opravdavanja invazije i okupacije smatra jednim od najzloglasnijih nacističkih filmova.

Nakon Drugog svjetskog rata nekoliko godina nije snimao filmove, ali mu se karijera obnovila, te je nastavio raditi sve do smrti. Umro je u Hamburgu snimajući film Das letzte Kapitel, koji je na kraju dovršio njegov kolega Wolfgang Liebeneiner,

Izabrana filmografija

Vanjske veze 
 

Austrijski filmski režiseri
Austrijski scenaristi
Austrijski direktori fotografije
Authority control